મિત્રો અને સગાંસ્વજનો નીતિનભાઈને વારંવાર કહેતા કે તમારો ફેસ ગાંધીબાપુને મળતો આવે છે અને ખુદ નીતિનભાઈનેય એવો વહેમ તો દિમાગમાં હતો જ. એવામાં મહાત્મા ગાંધીની ૧૨૫મી જન્મજયંતીનો દિવસ આવ્યો. અમદાવાદના પાલડી વિસ્તારમાં આવેલા સંસ્કાર કેન્દ્ર ખાતે એક વિશેષ સમારોહ યોજાયો હતો. આ તકનો લાભ લઈને નીતિનભાઈ ગાંધીબાપુની વેશભૂષા પહેરીને રિક્ષામાં ત્યાં પહોંચી ગયા. રિક્ષાવાળાએ રિક્ષાભાડું લેવાની ના પાડી અને કહ્યું, ‘બાપુ પાસેથી ભાડું લેવાતું હશે?’ પછી જ્યારે ચાલતા-ચાલતા તેઓ હૉલમાં પહોંચ્યા તો તેમને જોઈને સૌ ‘બાપુ આવ્યા!’ ‘બાપુ આવ્યા!’ બોલવા લાગ્યા. કાર્યક્રમના આયોજકો બાપુની આવી સરપ્રાઇઝ એન્ટ્રીથી ચોંકી ઊઠ્યા, પણ પછી અત્યંત આદરપૂર્વક સ્ટેજ પર લઈ ગયા અને સેન્ટરમાં સૌથી મહત્વના સ્થાને બેસાડ્યા.